b'\n_START_ARTICLE_\nMonitor\n_START_PARAGRAPH_\nM\xc3\xb3nitor ali prikazov\xc3\xa1lnik je ra\xc4\x8dunalni\xc5\xa1ka zunanja naprava (tudi izhodna naprava), zmo\xc5\xbena prikazovati mirne ali gibajo\xc4\x8de slike, ki jih ustvarja ra\xc4\x8dunalnik in obdela grafi\xc4\x8dna kartica. Pogovorni izraz za monitor je zasl\xc3\xb2n (tudi ekr\xc3\xa1n), ki pa je v bistvu samo del monitorja, ki prikazuje sliko. Navadno zasloni ustrezajo enemu od zaslonskih standardov. Nekdaj so bili pomemben sestavni del ra\xc4\x8dunalni\xc5\xa1kih terminalov, zato so se \xc5\xbee dolgo nazaj uvrstili med standardne zunanje naprave._NEWLINE_Velikost zaslonov (diagonala) se meri v palcih (in\xc4\x8dah) oz. colah. Enota enega palca je enaka dol\xc5\xbeini 2,54 cm. Pri klasi\xc4\x8dnih CRT monitorjih je bilo vidno polje zaslona pogosto manj\xc5\xa1e od obljubljenega, saj so proizvajalci navajali diagonalo katodne cevi, ne pa samo njenega vidnega polja, ki je bila za uporabnika bistvena. Zato je bila diagonala vidnega polja velikokrat manj\xc5\xa1e od deklarirane dol\xc5\xbeine._NEWLINE_Lo\xc4\x8dljivost zaslona, oziroma kakovost prikaza, je odvisna od \xc5\xa1tevila uporabljenih pik (pixel, picture element - slikovni element, oziroma posamezna pika na ra\xc4\x8dunalni\xc5\xa1kem zaslonu). Manj\xc5\xa1i kot je piksel, ve\xc4\x8dja je lo\xc4\x8dljivost. Znotraj omejitev lo\xc4\x8dljivosti, ki jih dovoljuje zaslon, lahko uporabnik lo\xc4\x8dljivost in s tem kakovost prikaza po potrebi spreminja. Na enak na\xc4\x8din lahko uporabnik spreminja tudi \xc5\xa1tevilo barv.'